धनगढी । धनगढी उपमहानगरपालिका वडा न.ं ५ जाईबासीहुक्रे देवथनवाहे व्यवस्थित करेक लाग जुटल बाटैं । निर्माधिन थनुवा निर्माण तथा व्यवस्थापनके लाग स्थानीयहुक्रे जुटल हुइट ।
यहेक्रममे उचित व्यवस्थापनके लाग गाउँभरीक मनै समूहिक रुपमे ढुरहेरीमे फगुवैना काम फेन कर्ले बाटैं ।
बिगतके बरषमे देवतन फगवाइना काम गाउँक् भलमन्सा, चौकीदार ओ गुरुवासे किल हुइटी अइलेसे फेन चालु बरष भर गाउँभरिक मनै बाजागाजासहित थनुवा संगे घर–घरमे जाके फागुवाइना काम कर्ले बाटै ।
असौं काकरे अइसिन कर्ली कहना प्रश्नके जवाफमे भलमन्सा कुलबीर चौधरी कहलै–‘थनुवा बनाइक लाग सरकारी बजेट नाइहो, मने थनुवा बनैना जरुरी बा, उहेमारे हमरे सब अइसिन करल हो ।’
साथै उहाँ थनुवा निर्माणके लाग घरौरा ५÷५ सय रुपियाँ फेन खुशीसे संकलन करटी रहल बटैटी कहलै–‘संकलन करके फेन रकम अपुग हुइलपाछे असौंसे गाउँमे फगवैना काम फेन शुरु कर्ले बाटी, यिहिसे हमार चालचलनके सम्बद्र्धन फेन हुइना हुइल बा ।’
भूतपूर्व भलमन्सा एवं नेपाली काँग्रेसके महाधिवेशन प्रतिनिधि बिनय चौधरी थनुवा संरक्षणके काम सहनीय काम रहलओरसे सक्कु पक्षसे सहयोग फेन मिल्टी रहल बटैलै । ‘यी काम बहुत मजा हो, मै थनवाहे व्यवस्थित करेक लाग पुरापुर लागल बाटुँ’ उहाँ कहलै ।
भूतपूर्व भलमन्सा एवं नेपाली काँग्रेसके महाधिवेशन प्रतिनिधि चौधरी थनुवा निर्माणके लाग ५ हजार सहयोग कर्ना फेन प्रतिवद्धता जनैले बाटै । साथे अपुग रकमके लाग सांसदहुकनसे पहल कर्ना फेन उहाँके कहाई बा ।
ओस्तके गाउँक बुद्धिजीवी गुरुप्रसाद चौधरी असौंक धुरहेरी बहुत रमाइलो ओ व्यवस्थित हुइल बटैलै । उहाँ अइना साल फेन थप व्यवस्थित बनैना प्रतिबद्धता जाहेर कर्लैं । ओस्तेके थारु नागरिक समाज कैलालीके संयोजक दिलबहादुर चौधरी फेन असौंक जाईंक ढुरहेरी व्यवस्थित रहल बटैलै । ‘बिगतमे अपने अपने चूपचाप होरी खेल्ना जाईक किसान, असौं सँगे जुर्रामुर्रा होके नच्ना, गैना, होरी खेल्ना बहुत खुशीक बात हो, यी भारी उपलब्धि हो’ उहाँ आघे कहलैं–‘जौन गाउँ सल्लाहपर चलठ, उ गाउँक प्रगतिहे कोइनाई रोकेसेकठ ।’
नगरपालिकाके सहयोगमे दुई बरष पहिले जाली गाउँके बनल थनवाके झ्याल, ढोका लग्ना अभिन बाँकी रहल बा । ओस्तके, आँजरपाँजर लगाइल बाउण्डरी (बेंधवा) कुछ विकास विरोधी समूहसे भट्काइल स्थानीयहुक्रे बटैले बाटै ।
npi_Deva mai_Deva bho_Deva bho_Deva bho_Deva bho_Deva npi_Deva bho_Deva mai_Deva